Predkladacia správa

Ministerstvo spravodlivosti Slovenskej republiky predkladá na medzirezortné pripomienkové konanie návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení niektorých zákonov (ďalej len „návrh zákona“) .
	  
Návrh zákona sa predkladá v súlade s Plánom legislatívnych úloh vlády Slovenskej republiky na rok 2007. 

Okrem odstraňovania niektorých nedostatkov sa predkladaným návrhom zákona do právneho poriadku Slovenskej republiky preberá smernica Európskeho Parlamentu a Rady 2005/56/ES z 26. októbra 2005 o cezhraničných zlúčeniach a splynutiach kapitálových spoločností a smernica Európskeho parlamentu a Rady č. 2006/68/ES zo 6. septembra 2006, ktorou sa mení a dopĺňa smernica Rady 77/91/EHS, pokiaľ ide o zakladanie akciových  spoločností, udržiavanie a zmenu ich základného imania. 
Ďalej návrh zákona implementuje smernicu Európskeho parlamentu a Rady 2006/46/ES zo 14. júna 2006 , ktorou sa mení a dopĺňa smernica Rady 78/660/EHS o ročnej účtovnej závierke niektorých typov spoločností, smernica Rady 83/349/EHS o konsolidovaných účtovných závierkach, smernica Rady 86/635/EHS o ročnej účtovnej závierke a konsolidovaných účtoch bánk a iných finančných inštitúcií a smernica Rady 91/674/EHS o ročných účtovných závierkach a konsolidovaných účtovných závierkach poisťovní; ako aj smernicu Európskeho Parlamentu a Rady 2006/114/ES z 12. decembra 2006 o klamlivej a porovnávacej reklame.
Návrh zákona tiež transponuje návrh smernice Európskeho parlamentu a Rady 2007/.../ES ktorá mení a dopĺňa smernicu Rady 78/855/EHS o zlúčení a splynutí akciových spoločností a smernica Rady 82/891/EHS o rozdelení akciových spoločností so zreteľom na požiadavku týkajúcu sa správy nezávislého znalca v súvislosti so zlúčením alebo rozdelením. Tento návrh čaká už iba na formálne schválenie Radou EU, a do septembra by mal byť zverejnený v Úradnom vestníku EÚ.

Predkladaný návrh zákona nebude mať priamy dopad na štátny rozpočet, rozpočet obcí a rozpočty vyšších územných celkov. Predpokladá sa možný vplyv návrhu zákona na verejné financie, avšak jeho konečný dosah je veľmi ťažko vyčísliteľný, nakoľko nie je možné zhodnotiť praktický záujem o uplatňovanie nových inštitútov. Najmä v prípade cezhraničných fúzií je nemožné odhadnúť celkový záujem podnikateľskej verejnosti o cezhraničné zlučovanie a splývanie spoločností, a teda ani nárast nákladov spojených s prípadnou väčšou agendou registrových súdov, resp. s celkovým nárastom alebo poklesom zdrojov, ktoré spoločnosti prinášajú.
 Celkové dopady návrhu zákona na podnikateľský sektor by však mali byť pozitívne, a to v dôsledku viacerých navrhovaných ustanovení.